病目無聊因遊慈雲寺作詩呈諸友
作者：趙鼎臣
朝代：宋

paragraphs: 造物本兒嬉，萬彙同一甑。
陰陽燒煮之，有此生老病。
我今知命年，過二不爲盛。
此身付天公，窮達聽其令。
胡爲生纖雲，翳此秋月浄。
坐令盲老翁，悲嘯雜歌詠。
醫云肝乘母，交惡若周鄭。
欲知罍不耻，要在瓶毋罄。
至言若金篦，刮膜除蔽映。
咄哉耕田夫，所得已負乘。
當求揚一廛，遂卜蔣三徑。
閉目存黄庭，燕坐收雙脛。
回首謝蓬萊，問路安敢更。